Znak odbojovej organizácie Maffia, použitý na fotografickom table účastníkov domáceho odboja spolu s exilovou vládou.
**Maffia** (po česky *Maffie*) bol hlavný orgán českého domáceho odboja počas prvej svetovej vojny. Riadil spravodajskú a konšpiračnú činnosť, odovzdávanie informácií a udržiaval spojenie so zahraničnou sekciou. Jej činnosti sa zúčastnilo vyše 200 osôb. Názov Maffie bol zvolený podľa sicílskej organizácie známej ako mafia, ktorú niektorí účastníci odboja vtedy obdivovali.

Dejiny
------

Po odchode profesora T. G. Masaryka do zahraničia v decembri 1914 bol utvorený domáci výbor nazvaný „maffie". Jej účelom bola od začiatku podpora zahraničných akcií T. G. Masaryka. Maffia stála na dôsledne protirakúskych a prodohodových pozíciách. V marci 1915 sa vytvorilo jej predsedníctvo: Edvard Beneš, Karel Kramář, Alois Rašín, Josef Scheiner a Přemysl Šámal.

### Zatýkanie

Členovia Maffie v roku 1918
V septembri 1915 sa po nútenej emigrácii Edvarda Beneša stal vedúcim Maffie Přemysl Šámal. V tomto roku bol zatknutý Karel Kramář. Starosta Českej obce sokolskej Josef Scheiner patril medzi zakladajúcich členov Maffie a k jeho zatknutiu došlo 21. mája 1915. Spoločne s Kramářom ho eskortovali do vyšetrovacej väzby vo Viedni. Dôvodom jeho zatknutia bola činnosť v slovanofilských organizáciách, udržiavané kontakty v slovanských krajinách a USA, ďalej tiež aféra so sokolskými preukazmi, ktoré mali sokoli na ruskom fronte pri sebe. Scheiner bol 21. júla 1915 pre nedostatok dôkazov prepustený. Jeho obvinenie bolo aj jedným z dôvodov, prečo bola činnosť Českej obce sokolskej 24. novembra 1915 zastavená. Kramář bol v roku 1916 rakúskym súdom odsúdený za vlastizradu a vyzvedačstva na trest smrti. Tento trest mu cisár František Jozef v novembri 1916 zmenil na doživotie. Po jeho smrti následník trónu cisár Karol, ktorý uplatňoval voči Slovanom priateľskú politiku, všetkých odsúdených v tomto procese amnestoval a v roku 1917 bol Kramář prepustený na slobodu. V rovnakom procese bol súdený aj ďalší člen Maffie, novinár a ekonóm Alois Rašín.

### Spolupráca

Činnosť Maffie bola v priebehu prvej svetovej vojny prepojená s činnosťou Československej národnej rady (vznikla v roku 1916 v Paríži), ku koncu vojny aj s činnosťou Národného výboru československého, ktorý bol ustanovený v júni 1918. Na odovzdávanie dôležitých odkazov vytvorili tzv. *Alarm* - sieť telefonistov, cyklistov a bežcov. Pre spojenie domáceho odboja s odbojom zahraničným pôsobili tajní kuriéri. Jedným z nich bola slávna operná speváčka Ema Destinnová. V septembri 1918 sa Maffie pripravovala na nekrvavý vojenský prevrat a na následné prevzatie moci.

Referencie
----------

1. ↑  Maffia. In:  *Malá slovenská encyklopédia*. 1. vyd. Bratislava : Encyklopedický ústav SAV; Goldpress Publishers, 1993. 822 s. ISBN 80-85584-12-3. S. 413.
2. 1 2  ROVNÝ, Daniel. *Náš svátek - 28. říjen* [online]. Britské listy, 2006-10-26, [cit. 2012-01-14]. Dostupné online. (po česky)
3. 1 2  LUSTIGOVÁ, Martina. *Vztah Masaryka a Kramáře - Za války a v republice* [online]. Český rozhlas, 2006-05-14, [cit. 2012-01-14]. Dostupné online.
4. ↑  Waic Marek: Tělovýchova a sport ve službách české národní emancipace, Karolinum Press, 2014, s. 98
5. ↑  Karl Sigmar Galéra: Deutsche unter Fremdherrschaft, Band II
6. ↑  PACNER, Karel. *Osudové okamžiky Československa*. Praha : Nakladatelství BRÁNA, 2012. 720 s. Ďalej len PACNER, Karel. *Osudové okamžiky Československa*. ISBN 978-80-7243-597-5. S. 78-82.
7. ↑  Špioni a špionky ve Velké válce - Ema má zprávu, Maffie má Emu. Operní pěvkyně ve službách odboje
8. ↑  Pacner, Karel. *Osudové okamžiky Československa*. S. 69-73.

* *Tento článok je čiastočný alebo úplný preklad článku Maffie na českej Wikipédii.*

Literatúra
----------

* HAJŠMAN, Jan. *Mafie v rozmachu. Vzpomínky na boj doma*. Praha : Orbis, 1933. 444 s.